కేఆర్ గౌరీ అమ్మ

కేఆర్‌ గౌరీ అమ్మ భారతదేశానికి చెందిన రాజకీయ నాయకురాలు, కేరళ రాష్ట్ర తొలి ఆర్థిక శాఖ మంత్రి. ఆమె కేరళ రాష్ట్రంలో కమ్యూనిస్ట్ పార్టీ వ్యవస్థాపక నాయకుల్లోనూ ఒకరు. గౌరీ అమ్మ 1994లో జనతిపతియా సంరక్షణ సమితి (జేఎస్‌ఎస్‌) పార్టీని స్థాపించింది. ఆమె వృద్ధాప్య సమస్యలతో బాధపడుతూ తిరువనంతపురంలోని పీఆర్‌ఎస్‌ హాస్పిటల్‌లో 2021, మే 11న మరణించింది. 

జననం, విద్యాభాస్యం
కె.ఆర్‌.గౌరీ అమ్మ 1919లో జూలై 14న కేరళ రాష్ట్రం, అలప్పుజ జిల్లా, చెర్తాలా గ్రామంలో అరుమురి పరంబిల్ పార్వతి అమ్మ, కలతిల్పరంబిల్ రామన్ దంపతులకు జన్మించింది. ఆమె పదవ తరగతి వరకు తురవూర్ లో పూర్తి చేసి, ఇంటర్మీడియట్ సెయింట్ తెరిసా కళాశాలలో పూర్తి చేసింది. తిరువనంతపురంలోని ప్రభుత్వ న్యాయ కళాశాలలో న్యాయశాస్త్రంలో డిగ్రీ పూర్తి చేసింది. గౌరీ అమ్మ కేరళ రాష్ట్రంలోని ఈజావా వర్గానికి చెందిన మొదటి మహిళా న్యాయ విద్యార్థిని. 

రాజకీయ జీవితం
కేఆర్‌ గౌరీ అమ్మ ట్రావెన్కోర్-కొచ్చిన్ శాసనసభకు చెర్తాలా నియోజకవర్గం నుండి 1951లో పోటీ చేసి తొలిసారి ఎమ్మెల్యేగా గెలిచింది.ఆమె రెండవసారి 1954లో ఎమ్మెల్యేగా గెలిచి 1957లో ఈఎంఎస్‌ నంబూద్రిపాద్‌ నేతృత్వంలోని మొదటి కమ్యూనిస్ట్‌ ప్రభుత్వంలో ఆర్థిక మంత్రిగా బాధ్యతలు స్వీకరించింది. 1964లో కమ్యూనిస్ట్ పార్టీ విడిపోయిన తరువాత ఆమె సీపీఎంలో చేరింది. కేఆర్‌ గౌరీ 1994లో పార్టీ సిద్ధాంతాలకు వ్యతిరేకంగా పనిచేస్తున్నారని ఆమెను పార్టీ నుంచి బహిష్కరించారు. అనంతరం ఆమె జనతిపతియా సంరక్షణ సమితి (జేఎస్‌ఎస్‌) పార్టీని స్థాపించింది. ఆమె చివరిసారిగా 2011లో ఎన్నికల్లో పోటీ చేసి ఓడిపోయింది. అప్పటి నుండి వృద్ధాప్య కారణంగా రాజకీయాలకు దూరంగా ఉంది.

మూలాలు

వర్గం:కేరళ రాజకీయ నాయకులు
వర్గం:కేరళ రాష్ట్ర మంత్రులు
వర్గం:కేరళ వ్యక్తులు
వర్గం:భారత కమ్యూనిస్టు నాయకులు
వర్గం:1919 జననాలు
వర్గం:2021 మరణాలు
వర్గం:100 ఏళ్లకు పైగా జీవించిన వ్యక్తులు